Document ID: 32007R1151

PADOMES REGULA (EK) Nr. 1151/2007
(2007. gada 26. septembris),
ar ko atver Kopienas autonomas un pārejas posma tarifu kvotas dažu Šveices izcelsmes lauksaimniecības produktu importam
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 133. pantu,
ņemot vērā Komisijas priekšlikumu,
tā kā:
(1)
Pēc Bulgārijas un Rumānijas pievienošanās Eiropas Savienībai būtu jāsaglabā lauksaimniecības produktu tirdzniecības plūsmas atbilstīgi preferencēm, kuras piešķirtas saskaņā ar divpusējiem nolīgumiem starp abām dalībvalstīm un Šveici. Kopiena un Šveice ir vienojušās veikt pielāgojumus tarifu koncesijās saistībā ar Nolīgumu starp Eiropas Kopienu un Šveices Konfederāciju par lauksaimniecības produktu tirdzniecību (1) (turpmāk “Nolīgums”), kas stājās spēkā 2002. gada 1. jūnijā. Šo koncesiju pielāgojumiem vajadzētu ietvert jaunu Kopienas tarifu kvotu atvēršanu Šveices izcelsmes zemeņu (KN kods 0810 10 00), mangoldu (jeb lapu biešu) un lapu artišoku (KN kods 0709 90 20) importam.
(2)
Lai pabeigtu divpusējās procedūras attiecībā uz Nolīguma 1. un 2. pielikumā paredzēto koncesiju pielāgošanu, ir vajadzīgs ilgāks laiks. Lai kvotas būtu pieejamas, pirms stāsies spēkā minētie pielāgojumi, ir atbilstīgi atvērt autonomas un pārejas posma tarifu kvotas.
(3)
Komisijas Regulā (EEK) Nr. 2454/93 (1993. gada 2. jūlijs), kas paredz izpildes noteikumus Padomes Regulai (EEK) Nr. 2913/92 par Kopienas Muitas kodeksa izveidi (2), ir paredzēta tarifu kvotu pārvaldes sistēma. Tarifu kvotas, kuras ir atvērtas ar šo regulu, Komisijai un dalībvalstīm būtu jāpārvalda saskaņā ar minēto sistēmu.
(4)
Būtu jāpiemēro Nolīguma 4. pantā paredzētie noteikumi attiecībā uz produktu izcelsmi,
IR PIEŅĒMUSI ŠO REGULU.
1. pants
1. Šveices izcelsmes produktiem, uz ko attiecas KN kods 0810 10 00, ik gadu no 1. janvāra līdz 31. decembrim atver Kopienas beznodokļu autonomo un pārejas posma tarifa kvotu.
Kvotas kārtas numurs ir 09.0948. Gada kvotas apjoms ir 200 tonnu tīrsvarā.
2. Šveices izcelsmes produktiem, uz ko attiecas KN kods 0709 90 20, ik gadu no 1. janvāra līdz 31. decembrim atver Kopienas beznodokļu autonomo un pārejas posma tarifa kvotu.
Kvotas kārtas numurs ir 09.0950. Gada kvotas apjoms ir 300 tonnu tīrsvarā.
3. Šā panta 1. un 2. punktā minētās tarifu kvotas 2007. gadā atver pilnā gada apjomā, kas paredzēts 1. un 2. punktā, no 1. septembra līdz 31. decembrim.
4. Šā panta 1. un 2. punktā paredzēto tarifu kvotu termiņš beidzas 2009. gada 31. decembrī.
5. Šā panta 1. un 2. punktā minētajiem produktiem piemēro noteikumus par izcelsmi, kas paredzēti 4. pantā Nolīgumā starp Eiropas Kopienu un Šveices Konfederāciju par lauksaimniecības produktu tirdzniecību.
2. pants
Komisija saskaņā ar Regulas (EEK) Nr. 2454/93 308.a, 308.b un 308.c pantu pārvalda 1. pantā paredzētās tarifu kvotas.
3. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šo regulu piemēro no 2007. gada 1. septembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 26. septembrī

Labels: 3
18
6